CELEX: 32019D1733
Language: et
Date: 2019-10-15 00:00:00
Title: Komisjoni Rakendusotsus (EL) 2019/1733, 15. oktoober 2019, milles käsitletakse Euroopa Parlamendi ja nõukogu määruse (EL) 2018/1139 kohast hindamist seoses Ühendkuningriigi tehtud ajutise erandiga komisjoni määruse (EL) nr 1178/2011 teatavatest sätetest (teatavaks tehtud numbri C(2019) 7401 all) (Ainult ingliskeelne tekst on autentne) (EMPs kohaldatav tekst)

17.10.2019   
               
               
                  ET
               
               
                  Euroopa Liidu Teataja
               
               
                  L 264/39
               
            
         KOMISJONI RAKENDUSOTSUS (EL) 2019/1733,
         15. oktoober 2019,
         milles käsitletakse Euroopa Parlamendi ja nõukogu määruse (EL) 2018/1139 kohast hindamist seoses Ühendkuningriigi tehtud ajutise erandiga komisjoni määruse (EL) nr 1178/2011 teatavatest sätetest
         (teatavaks tehtud numbri C(2019) 7401 all)
         (Ainult ingliskeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2018. aasta määrust (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91, (1) eriti selle artikli 71 lõiget 2,
         ning arvestades järgmist:
         
                     (1)
                  
                  
                     19. oktoobril 2018 teatas Ühendkuningriik komisjonile, Euroopa Liidu Lennundusohutusametile (edaspidi „lennundusohutusamet”) ja teistele liikmesriikidele, et ta tegi kõikidele piloodiloa taotlejatele erandi komisjoni määruse (EL) nr 1178/2011 (2) IV lisa (MED-osa) punkti MED.B.001 alapunkti d alapunkti 1 alapunktist i.
                  
               
                     (2)
                  
                  
                     Ühendkuningriigi tehtud erandiga laiendatakse määruse (EL) nr 1178/2011 punkti MED.B.001 alapunkti d alapunkti 1 alapunkti i kohaldamist kõikidele isikutele, kes taotlevad ametipiloodiloa (CPL), teise piloodi loa (MPL) või liinipiloodiloa (ATPL) esmast väljastamist.
                  
               
                     (3)
                  
                  
                     Punkti MED.B.001 alapunkti d alapunkti 1 alapunkti i kohaselt võib ainult ametipiloodiloa, teise piloodi loa või liinipiloodiloa omanikule, kes ei vasta täielikult klassi 1 tervisetõendi nõuetele, seada piirangu, et ta tohib käitada õhusõidukit üksnes mitmepiloodilendudel (OML-piirang), st üksnes koos vastavat kvalifikatsiooni omava teise piloodiga.
                  
               
                     (4)
                  
                  
                     Ühendkuningriik selgitas, et erand oli vajalik kolmel põhjusel. Esiteks on Ühendkuningriigi sõnul määruse (EL) nr 1178/2011 punkti MED.B.001 alapunkti d alapunkti 1 alapunkti i praegune sõnastus vastuolus Ühendkuningriigi 2010. aasta võrdse kohtlemise seadusega, millega kohustatakse tegema mõistlikke kohandusi, et vältida puudega isiku ebasoodsamasse olukorda seadmist võrreldes isikuga, kellel puuet ei ole. Teiseks osutab Ühendkuningriik kvalifitseeritud lennumeeskondade nappusest tingitud kiireloomulisele käitamisega seotud vajadusele Ühendkuningriigis ning selgitab, et erand aitaks Ühendkuningriigil seda süsteemset probleemi lahendada. Kolmandaks leiab Ühendkuningriik, et määruse (EL) nr 1178/2011 punkti MED.B.001 alapunkti d alapunkti 1 alapunkti i ja punkti MED.A.030 vahel on õigustamatu vastuolu, sest viimati osundatud punktis on nimetatud nii ametipiloodiloa taotlejaid kui ka loa omanikke. Lisaks kirjeldas Ühendkuningriik mitmesuguseid leevendusmeetmeid, mida koos erandiga kohaldatakse.
                  
               
                     (5)
                  
                  
                     Pärast hindamist esitas Euroopa Liidu Lennundusohutusamet 15. juulil 2019 soovituse erandi tegemist mitte lubada.
                  
               
                     (6)
                  
                  
                     Komisjon nõustub lennundusohutusameti soovitusega.
                  
               
                     (7)
                  
                  
                     Määruse (EL) 2018/1139 artikli 71 lõike 1 kohaselt võib liikmesriik teha kõnealuse määruse kohaldamisalasse kuuluvale füüsilisele või juriidilisele isikule erandi ainult siis, „kui tegemist on seda isikut mõjutavate teatavate kiireloomuliste ettenägematute asjaolude või kiireloomuliste käitamisvajadustega“ ning on täidetud kõik kõnealuse artikli punktides a–d sätestatud tingimused.
                  
               
                     (8)
                  
                  
                     Komisjon leiab, et erand ei ole põhjendatud kiireloomuliste ja ettenägematute asjaoludega, mis mõjutavad ametipiloodiloa, teise piloodi loa või liinipiloodiloa taotlejaid, ega paku lahendust kõnealuste isikute kiireloomulisele tegevusvajadusele.
                  
               
                     (9)
                  
                  
                     Seoses kiireloomuliste ettenägematute asjaolude ja kiireloomulise tegevusvajadusega märgib komisjon, et isik, kes taotleb ametipiloodiluba, teise piloodi luba või liinipiloodiluba märkega teatavale terviseseisundile, ei käita mingil juhul õhusõidukit võrdväärselt ametipiloodiloa, teise piloodi loa või liinipiloodiloa omanikuga. Tegelikult on selline taotleja valmis alustama tööd lennundusega seotud kutsealal ja seega ei ole sellise isiku puhul võimalik osutada kiireloomulistele ettenägematutele asjaoludele ega kiireloomulisele tegevusvajadusele. Põhjendused taotlejate väidetava ebavõrdsuse kohta ei muuda seda järeldust, sest nende isikute terviseseisundiga seoses ei ole midagi kiireloomulist ega ettenägematut.
                  
               
                     (10)
                  
                  
                     Lisaks märgib komisjon, et tehtud erand on üldist laadi ja seda kohaldatakse iga isiku suhtes, kes taotleb esmakordselt klassi 1 tervisetõendit märkega OML-piirangu kohta. Erandi eesmärk on seega muuta liidu õigust üldiselt ja anda uuele taotlejakategooriale võimalus taotleda OML-piirangut, rahuldamata nende isikute kiireloomulist tegevusvajadust. Tegelikult on erandi eesmärk lennuettevõtjate võimaliku tulevase pilootide nappuse leevendamine, mitte pilootide kiireloomulise tegevusvajaduse rahuldamine.
                  
               
                     (11)
                  
                  
                     Kuigi komisjon tunnistab, et pilootide nappus võib mõne liikmesriigi puhul olla süsteemne probleem, jääb selline põhjendus määruse (EL) 2018/1139 artikli 71 lõike 1 kohaselt lubatud põhjenduste kohaldamisalast välja.
                  
               
                     (12)
                  
                  
                     Lisaks leiab komisjon, et erand ei vasta määruse (EL) 2018/1139 artikli 71 lõike 1 punktis b sätestatud tingimusele, kuna see ei vasta ohutusnõuetele ega määruse (EL) 2018/1139 ja asjaomase rakendusakti, st määruse (EL) nr 1178/2011 kohastele olulistele nõuetele.
                  
               
                     (13)
                  
                  
                     Määruse (EL) nr 1178/2011 punkti MED.B.001 alapunkti d alapunkti 1 alapunkt i põhineb kaalutlusel, et üksnes kogenud piloodid (st ametipiloodi loa, teise piloodi loa ja liinipiloodi loa omanikud) peaksid olema vabastatud teatavatest tervisenõuetest, sest piloodi kogemused aitavad tal tulla paremini toime terviseseisundist tuleneva stressiga. Kogenud piloodil on suured teadmised lennu planeerimisest ning seetõttu on ta võimeline võtma asjakohaseid ohutusmeetmeid kohe, kui ta tajub tervisliku seisundi halvenemise esimesi sümptomeid. Sellised kogenud piloodid võivad lennata üksnes teise piloodina või koos vastavalt kvalifitseeritud teise piloodiga.
                  
               
                     (14)
                  
                  
                     Praeguste meditsiiniliste teadmiste põhjal ei saa tagada piisavat ohutust, kui kogenematu piloot seisab lennu ajal silmitsi terviseprobleemiga stressirohkes või ootamatus olukorras. Kuigi meditsiinialased edusammud võimaldavad teatavate terviseseisundite puhul mõnedest piirangutest loobuda, tuleks selliste otsuste tegemisel võtta terviseseisundi iga kategooria puhul arvesse sellega seotud ohutuse aspekte ja konsulteerida meditsiinitöötajatega, mitte lubada üht ja üldist erandit, võtmata arvesse asjakohaseid kaalutlusi. Ühendkuningriigi kavandatud leevendusmeetmed ei muuda seda järeldust. Ühendkuningriik ei pakkunud välja ühtegi leevendusmeedet, mis võimaldaks erandi andmisel ohtu vähendada ning täiendaks lennundusmeditsiinilise läbivaatuse käigus tehtavat tavapärast riskihindamist.
                  
               
                     (15)
                  
                  
                     Kokkuvõttes leitakse, et erandi rakendamine suurendab ohtu ning et erand ei vasta määruses (EL) 2018/1139 sätestatud üldistele ohutuseesmärkidele.
                  
               
                     (16)
                  
                  
                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. Vastavalt ELi lepingu artikli 50 lõikele 3 lõpeb aluslepingute kohaldamine väljaastuva liikmesriigi suhtes väljaastumislepingu jõustumise kuupäeval või lepingu puudumisel kahe aasta möödumisel teatest, kui Euroopa Ülemkogu kokkuleppel asjaomase liikmesriigiga ei otsusta ühehäälselt seda tähtaega pikendada. Kõnealust tähtaega on pikendatud kaks korda, viimati Euroopa Ülemkogu otsusega (EL) 2019/584, (3) millega pikendati seda 31. oktoobrini 2019.
                  
               
                     (17)
                  
                  
                     Nõukogu andis 11. jaanuari 2019. aasta otsusega (EL) 2019/274 (4) loa allkirjastada väljaastumisleping läbirääkijate tasandil 14. novembril 2018. Liit kinnitas, et on valmis jätkama kiiresti oma allkirjaga ja lepingu sõlmimisega, kui Ühendkuningriigi parlament kiidab väljaastumislepingu heaks. Väljaastumislepingu (5) neljandas osas on sätestatud üleminekuperiood, mis algab lepingu jõustumise kuupäeval ja mille jooksul kohaldatakse Ühendkuningriigis ja selle suhtes liidu õigust, nagu lepingus on sätestatud.
                  
               
                     (18)
                  
                  
                     Igal juhul kohaldatakse käesolevat otsust ainult nii kaua, kui liidu õigust kohaldatakse Ühendkuningriigis ja selle suhtes,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriigi tehtud erand määruse (EL) nr 1178/2011 IV lisa (MED-osa) punkti MED.B.001 alapunkti d alapunkti 1 alapunktis i sätestatud nõuetest, millest teatati komisjonile, Euroopa Liidu Lennundusohutusametile ja teistele liikmesriikidele 19. oktoobril 2018 ning mis võimaldab vabastada uued piloodid teatavatest lennumeditsiinilistest nõuetest, ei vasta määruse (EL) 2018/1139 artikli 71 lõikes 1 sätestatud tingimustele.
         
         
            Artikkel 2
            Käesolev otsus on adresseeritud Suurbritannia ja Põhja-Iiri Ühendkuningriigile.
         
         
            Brüssel, 15. oktoober 2019
            
               
                  Komisjoni nimel
               
               Violeta BULC
               
                  komisjoni liige
               
            
         
         
            (1)  ELT L 212, 22.8.2018, lk 1.
         
            (2)  Komisjoni 3. novembri 2011. aasta määrus (EL) nr 1178/2011, millega kehtestatakse tsiviillennunduses kasutatavate õhusõidukite meeskonnaga seotud tehnilised nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008 (ELT L 311, 25.11.2011, lk 1).
         
            (3)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).
         
            (4)  Nõukogu 11. jaanuari 2019. aasta otsus (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 47 I, 19.2.2019, lk 1).
         
            (5)  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 144 I, 25.4.2019, lk 1).